b'\n_START_ARTICLE_\nShigechiyo Izumi\n_START_PARAGRAPH_\nShigechiyo Izumi (29. kes\xc3\xa4kuuta 1865 tai 1880 \xe2\x80\x93 21. helmikuuta 1986) oli maailman vanhin ihminen Niwa Kawamoton kuoleman j\xc3\xa4lkeen. Mik\xc3\xa4li h\xc3\xa4n oli syntynyt vuonna 1865, h\xc3\xa4n olisi ollut kuollessaan 120 vuoden ja 237 p\xc3\xa4iv\xc3\xa4n ik\xc3\xa4inen, mink\xc3\xa4 mukaan h\xc3\xa4n olisi ollut pisimp\xc3\xa4\xc3\xa4n koskaan el\xc3\xa4nyt mies ja maailman toiseksi vanhin koskaan el\xc3\xa4nyt ihminen Jeanne Calmentin j\xc3\xa4lkeen. Mik\xc3\xa4li h\xc3\xa4n oli syntynyt vuonna 1865, h\xc3\xa4n oli my\xc3\xb6s viimeinen 1860-luvulla syntynyt._NEWLINE_Viimeaikaiset tutkimukset ovat her\xc3\xa4tt\xc3\xa4neet ep\xc3\xa4ilyj\xc3\xa4 Izumin todellisesta i\xc3\xa4st\xc3\xa4. On mahdollista, ett\xc3\xa4 h\xc3\xa4nen syntym\xc3\xa4todistuksensa on itse asiassa h\xc3\xa4nen nuorena kuolleen vanhemman veljens\xc3\xa4 syntym\xc3\xa4todistus. Izumi olisi saattanut synty\xc3\xa4 vasta vuonna 1880, jolloin h\xc3\xa4n olisi ollut kuollessaan vasta 105-vuotias. Mik\xc3\xa4li n\xc3\xa4in on, maailman vanhin tunnettu mies on Jiroemon Kimura, joka kuoli 116-vuotiaana vuonna 2013._NEWLINE_Izumin el\xc3\xa4m\xc3\xa4ntarinassa on havaittu useita ep\xc3\xa4selvyyksi\xc3\xa4. H\xc3\xa4n kasvoi Tokunoshiman saarella. Izumin tiedet\xc3\xa4\xc3\xa4n my\xc3\xb6s nauttineen s\xc3\xa4\xc3\xa4nn\xc3\xb6llisesti shochua ja olleen s\xc3\xa4\xc3\xa4nn\xc3\xb6llinen polttaja. Ruokavalio kuitenkin koostui ennemmin kalasta ja vihanneksista kuin lihasta. Izumin tapaus on yh\xc3\xa4 kiistelty. Guinnessin enn\xc3\xa4tysten kirja tunnustaa h\xc3\xa4nen syntyneen vuonna 1865 ja olleen t\xc3\xa4ten kuollessaan 120-vuotias._NEWLINE_Izumi kuoli keuhkokuumeeseen 21. helmikuuta 1986.'